Den samlede medarbejdergruppe på Grønlandshavnen i Aalborg har mandag morgen besluttet at genoptage arbejdet på havnen. Det fortæller Michael Gregersen, der er tillidsrepræsentant for de 3F-ansatte på havnen. Medarbejderne nedlagde arbejdet onsdag, efter det tirsdag kom frem, at Royal Arctic Line er i forhandlinger med Aarhus Havn om at flytte dertil fra Aalborg i 2019. Det er tre år før virksomheden, der som de eneste fragter gods til og fra Grønland, har kontraktudløb i Aalborg, men blandt andet fordi tre nye kæmpe-fragtskibe, der er bestilit i Kina ikke vil kunne gå ind i havnen i Aaborg, vil man gerne flytte. Medarbejderne nedlagde arbejdet onsdag, og fortsatte arbejdsnedlæggelsen torsdag og fredag, fordi virksomheden gik ud med nyheden i medierne, før medarbejderne blev informeret. - Det er det, der er essensen i det her. At information om vores egen fremtidige jobsituation bliver givet til medierne før vi får den. Det ville vi gerne have vidst, fortæller Michael Gregersen. Når arbejdet bliver genoptaget mandag, handler det ifølge tillidsmanden om, at man over weekenden har fået indrømmelser fra Royal Arctic Lines ledelse på Grønland. - Vi er blandt andet blevet enige om, at kommunikationen godt kunne have været bedre, og så er det blevet aftalt, at Verner (Hammeken, administrerende direktør red.) kommer til Aalborg fra Grønland i starten af juli til et møde hvor medarbejderne får lejlighed til at stille spørgsmål og ytre sig, siger tillidsmanden.

Referat:
Den overenskomststridige arbejdsnedlæggelse på Grønlandshavnen i Aalborg er overstået.